ወደ መዳረሻችን ተቃርበናል። ሰው እንደ ጫነ ለአፍታ ማሰብ የተሳነው ሾፌራችን እያክለፈለፈ ወደ መዳረሻችን አስጠግቶናል። ከፍጥነት እልቂት ብቻ ማትረፍ የመረረው ተሳፋሪ ዘግይቶም ቢሆን፣ “ኧረ ባክህ ቀስ በል?” ይላል። ጎልማሳው፣ “ምን ይደረግ በፍጥነት ተለክፈን እኮ ነው፤” ይላል። ‹‹ቴሌቪዥንና ሬዲዮው እኮ ነው የሚያስበላን። ማስታወቂያውና ማስጠንቀቂያው ሁሉ ከመኪና አደጋ ጋር የተያያዘ ሆኗል፤›› ሲል አንዱ ሁሉም ግር ብሎት ዓየው። ‹‹ታዲያ ጥሩ ነው እንጂ ምኑ ነው ክፋቱ?” ሲሉት ወይዘሮዋ፣ “ይኼው አያዩም እንዴ? የእኛ ሰው እኔ አውቃለሁ ካለ አለ ነው። መቼ ሲነገረን እንወዳለን? መቼ ሲነገረን እንሰማለን? ምክር አንወድም እኮ? ያ አይደለም እንዴ ወስዶ ወስዶ ከዓለም መጨረሻ የወረወረን?” ብሎ ዝም አለ።